Ene Järvis
Ene Järvis (aastatel 1976–1984 Ene Janson; sündinud 26. oktoobril 1947 Kiidjärvel) on eesti näitleja. Ta lõpetas 1966. aastal Põlva Keskkooli ja 1970. aastal Tallinna Riikliku Konservatooriumi lavakunstikateedri (4. lend). Ene Järvis töötas aastatel 1970–2009 näitlejana Tallinna Linnateatris. Ta on mänginud ka Eesti Raadio meelelahutussaadetes ning ETV telelavastustes („Mõmmi ja aabits”, 1976–1977 ja 1998–1999; „1991”, 1992), filmides („Näkimadalad”, 1989; „Perekonnapildid”, 1989, mõlemad Tallinnfilm; „Kormoranid ehk Nahkpükse ei pesta”, 2011, Kuukulgur Film; „Deemonid”, 2012, Kopli Kinokompanii; „Kertu”, 2013, Amrion) ja telesarjades („Õnne 13”, 1994–1996; „Kälimehed”, 2010–2012; „Süvahavva”, 2012–2013).